דירקטוריון חברת אס.סי.ג'ונסון ישראל (SC Johnson) מודיע על מינויה של רוית קלוד, למנכ"לית השלוחה הישראלית של החברה. קלוד (42), ששימשה בתפקידה האחרון כסמנכ"לית השיווק והאסטרטגיה של חברת התרופות אבוט, תחליף את רותי סלומון שכיהנה בתפקיד בחמש השנים האחרונות.
קלוד, בעלת תואר ראשון במנהל עסקים וניסיון עשיר בתפקידים בכירים בחברות מוצרי צריכה רב לאומיות, שימשה בתפקידיה האחרונים כמנהלת היחידה העסקית בחברת התרופות ומוצרי הבריאות Abbot nutrition יצרנית סימילאק וכמנהלת שיווק לוריאל פריז בחברת לוריאל ישראל. במסגרת תפקידיה, הייתה שותפה בהובלת מהלכים שיווקיים ואסטרטגיים, השיקה קטגוריות חדשות בשוק הישראלי ועסקה בפיתוח עסקי של תחום המזון הרפואי.
רוית קלוד, מנכ"ל אס.סי.ג'ונסון ישראל, מסרה: "אני גאה להצטרף למשפחת אס.סי. ג'ונסון – החברה הגלובאלית המובילה בתחום מוצרי הניקיון וטיפוח הבית. אס.סי ג'ונסון בישראל, תמשיך להוביל בחדשנות ולספק לצרכן הישראלי את המוצרים האיכותיים והמובילים בעולם ".
אס.סי.ג'ונסון הוא אחד התאגידים המובילים בעולם בפיתוח וייצור מוצרי טיפוח וניקוי לבית, מטהרי אוויר וחומרי הדברה. החברה נוסדה בארצות הברית בשנת 1886. בישראל משווקים מוצריה החל משנת 1985, באמצעות אס.סי. ג'ונסון ישראל שמשווקת בארץ את המותגים – דאק, מיסטר מאסל, גלייד, רייד, פלדג', אוטן, גלילונית, קיווי, וגודרס.